CELEX: 62015TN0018
Language: da
Date: 2015-01-12 00:00:00
Title: Sag T-18/15: Sag anlagt den 12. januar 2015 — Philip Morris mod Kommissionen

30.3.2015   
            
            
               DA
            
            
               Den Europæiske Unions Tidende
            
            
               C 107/30
            
         
      Sag anlagt den 12. januar 2015 — Philip Morris mod Kommissionen
      (Sag T-18/15)
      (2015/C 107/40)
      Processprog: engelsk
      
         Parter
      
      
         Sagsøger: Philip Morris Ltd (Richmond, Det Forenede Kongerige) (ved advokaterne K. Nordlander og M. Abenhaïm)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Annullationssøgsmålet antages til realitetsbehandling.
               
            
                  —
               
               
                  Kommissionens afgørelse Ares (2014) 3694540 af 6. november 2014 annulleres, for så vidt som sagsøgeren heri gives afslag på fuld aktindsigt i de ansøgte dokumenter, dog bortset fra aktindsigt i de deri indeholdte redigerede personoplysninger.
               
            
                  —
               
               
                  Europa-Kommissionen tilpligtes at betale sagens omkostninger.
               
            
         Søgsmålsgrunde og væsentligste argumenter
      
      Sagsøgeren har nedlagt påstand om annullation af afgørelse Ares (2014) 3694540 af 6. november 2014, hvorved Kommissionen gav sagsøgeren afslag på fuld aktindsigt i fem interne dokumenter, der var udarbejdet i forbindelse med det forberedende arbejde, der førte til vedtagelsen af direktiv 2014/40/EU (1) om fremstilling, præsentation og salg af tobak og relaterede produkter (herefter »den anfægtede afgørelse«).
      Til støtte for søgsmålet har sagsøgeren anført to anbringender.
      
                  1.
               
               
                  Første anbringende vedrører en påstand om, at Kommissionen har tilsidesat artikel 15, stk. 3 TEUF og artikel 4, stk. 2, andet led, i forordning (EF) nr. 1049/2001 (2) (herefter »forordningen om gennemsigtighed«) ved ikke at godtgøre, at sagsøgerens aktindsigt i de ansøgte dokumenter »specifikt og reelt« ville være til skade for beskyttelsen af konkrete »retslige procedurer«, og ved ikke at vurdere, hvorvidt en mere tungtvejende offentlig interesse ikke desto mindre kunne begrunde, at der gives fuld aktindsigt. Sagsøgeren har gjort gældende, at Kommissionen ikke har godtgjort, at sagsøgerens fulde aktindsigt i de ansøgte dokumenter »specifikt og reelt« ville være til skade for beskyttelsen af konkrete »retslige procedurer«, idet, for det første, de ansøgte dokumenter ikke er omfattet af den beskyttelsesformodning, der finder anvendelse på »processkrifter«, idet, for det andet, Kommissionens abstrakte henvisning til princippet om ligestilling mellem parterne ikke kan begrunde, at denne formodning udvides til også at omfatte udenretslige dokumenter, og idet, for det tredje, Kommissionens abstrakte henvisninger til verserende sager, princippet om ligestilling mellem parterne og den juridiske tjenestes evne til at forsvare gyldigheden af tobaksvaredirektivet ikke er tilstrækkeligt til at godtgøre, at aktindsigt under de faktiske omstændigheder specifikt og reelt ville være til skade for beskyttelsen af »retslige procedurer«.
               
            
                  2.
               
               
                  Andet anbringende vedrører Kommissionens påståede tilsidesættelse af artikel 15, stk. 3, TEUF og artikel 4, stk. 3, andet afsnit, i forordningen om gennemsigtighed, idet denne ikke har godtgjort, at sagsøgerens fulde aktindsigt i de ansøgte dokumenter »specifikt og reelt« ville være til skade for beskyttelsen af Kommissionens beslutningsproces. Sagsøgeren har gjort gældende, at Kommissionen fremsatte vage påstande om skade, der angiveligt var blevet påført samarbejdet mellem tjenestegrenene, men ikke godtgjorde noget alvorligt eksternt pres, der i alvorlig grad kunne være til skade for beslutningsprocessen. Kommissionen begik også en åbenbar fejl ved vurderingen af den tungtvejende offentlige interesse, idet den identificerede det forkerte hensyn i forbindelse med afvejningen af hensynet til beskyttelsen af dens beslutningsproces.
               
            
         (1)  Europa-Parlamentets og Rådets direktiv 2014/40/EU af 3.4.2014 om indbyrdes tilnærmelse af medlemsstaternes love og administrative bestemmelser om fremstilling, præsentation og salg af tobak og relaterede produkter og om ophævelse af direktiv 2001/37/EF (EUT L 127, s. 1).
      
         (2)  Europa-Parlamentets og Rådets forordning (EF) nr. 1049/2001 af 30.5.2001 om aktindsigt i Europa-Parlamentets, Rådets og Kommissionens dokumenter (EFT L 145, s. 43).